‘तेरी डाल्ली पर लट्‌ठ-लठोरिआं लेई-लेई गै औं मठोई आं, तेरी सैल्ली गोदड़ी च गै मेरे फंगैं सैल्ला रंग मलोआ ऐ भुंञा पेदे चलैतरै दा रंग सैल्ला रूपा च पीला बनिऐ इक्क मिक्क होए दा ऐ, औं तेरे रंगैं दी खढ़ाल ऐं, तेरी ममता दा सुर-ताल ऐं। टीड़ी-मीड़ी चिड़िआ चीढ़ा गी सनाया तां चीढ़ बोल्ली- तूं जदूं नेईं ही मठोई जम्मी दी तां तेरी अम्मां बी मिक्की इयै जनेह मिट्‌ठे गीतडू सनांदी ही, मेरा मन परचांदी ही, ओ बी जदूं नेईं ही जम्मी दी तां तेरी दादी मेरे अंग-संग रौंहदी ही, ओहदे गलै चा बी संगीत गंगा बगी बगी पौंदी। चीढ़ा पिछले दिनैं दे चेतैं च चलोब्बी लांदे होई दस्सेआ।